Hieroor het Trump en Zuma geselsDonald Trump, president van Amerika, en pres. Jacob Zuma. Die presidensie het Maandagaand bevestig die telefoongesprek tussen pres. Jacob Zuma en Donald Trump, president van Amerika, het plaasgevind soos beplan. Die presidensie het in ŉ kort verklaring gesê Trump het die gesprek versoek. “Pres. Zuma het pres. Trump gelukgewens met sy verkiesing as die 45ste president van die VSA,” het die verklaring gelui. “Die twee presidente het weereens hul verbintenis bevestig tot die bevordering van die reeds sterk bilaterale verhouding tussen die twee lande. Daar is 600 Amerikaanse maatskappye in Suid-Afrika en sterk handelsbetrekkinge tussen die twee lande.” Volgens die verklaring het die twee presidente ook multilaterale kwessies bespreek en die werk wat gedoen moet word, spesifiek in die stryd vir vrede en stabiliteit in Afrika. Zuma het verlede week tydens sy staatsrede gesê die regering sal steeds met die Verenigde State saamwerk oor kwessies van gesamentlike belang, soos die volle hernuwing van die Amerikaanse Wet op Groei en Geleenthede in Afrika (Agoa).